| "In League with Satan"Venom |
| --- |
| Singlen "In League with Satan" kansikuva |
| Singlen tiedot |
|  Albumilta | *Welcome to Hell* |
|  A-puoli | "In League with Satan" |
|  B-puoli | "Live Like an Angel" |
|  Äänitetty  | 1981 |
|  Studio  | Impulse Studios |
|  Julkaistu | 19. huhtikuuta 1981 |
|  Formaatti | 7" single |
|  Tekijä(t) | Conrad "Cronos" LantJeffrey "Mantas" DunnTony "Abaddon" Bray |
|  Tuottaja(t) | Steve Thompson ja Venom |
|  Tyylilaji | brittiläisen heavy metalin uusi aalto, black metalin ensimmäinen aalto |
|  Kesto | 07.16 |
|  Levy-yhtiö | Neat |
| Venomin muut singlet |
|  | "In League with Satan"1981 | "Bloodlust"1982 |

**In League with Satan** on englantilaisen äärimetalliyhtye Venomin ensimmäinen single. Se julkaistiin huhtikuussa 1981 B-puolenaan "Live Like an Angel". Kumpikin kappale oli mukana myös yhtyeen esikoisalbumilla *Welcome to Hell*.

Kappaleen tausta
----------------

Newcastlessa vuonna 1979 perustettua Venomia pidetään usein ensimmäisenä äärimetalliyhtyeenä. "In League with Satan" oli ensimmäisiä yhtyeen tekemiä kappaleita, kun kitaristi Jeffrey "Mantas" Dunn halusi tehdä Kissin "God of Thunderin" kaltaisen kappaleen. Sävellys sai alkunsa Anthony "Abaddon" Brayn soittamasta rumpukompista, jota mukailevaa kitarariffiä Dunn alkoi soittaa. Dunn oli jo luonnostellut kappaleeseen sanoitukset, jotka laulaja-basisti Conrad "Cronos" Lant auttoi viimeistelemään.

Vuonna 1980 yhtye levytti Impulse-studioilla demon 50 punnalla. Äänitettyjen kappaleiden joukossa olivat "In League with Satan" ja "Live Like an Angel, Die Like a Devil". Yhtyeen alkuperäinen laulaja Clive "Jesus Christ" Archer lauloi ensin mainitun, mutta jälkimmäisessä lauloi jo Lant. Dunn pyysi Lantia laulamaan sen, jotta Archer voisi konserteissa käydä sen aikana vaihtamassa esiintymisasuaan. Hieman myöhemmin Archer jätti yhtyeen ja Lantista tuli ainoa laulaja. Archerin laulama versio "In League with Satanista" julkaistiin vasta vuoden 2019 *In Nomine Satanas* -boksissa ja seuraavana vuonna ilmestyneellä *Sons of Satan* -kokoelmalla.

Trioksi supistunut Venom äänitti vuonna 1980 uuden demon nimeltä *Demon*, johon *Sounds*-lehden Geoff Barton tykästyi ja suositteli sitä lukijoille. White Spiritin singlen arvostelussa Barton kehotti Neat Recordsia julkaisemaan singlen myös Venomilta. Lant työskenteli studioapulaisena aina, kun Neat Recordsille tehtiin äänityksiä, joten tuottaja Steve Thompson tunsi hänet jo entuudestaan. Thompsonin johdolla Venom äänitti kolme kappaletta, "In League with Satan", "Live Like an Angel" ja "Angel Dust". Thompson auttoi äänityksissä ystävänpalveluksena, sillä hän ei vielä tiennyt, että Venom oli tekemässä singleä. Hän myös myi Lantille bassokitaransa ja esitteli tritonuksen eli "paholaisen intervallin", josta yhtyeen jäsenet innostuivat kovasti.

Neat Records valitsi singlekappaleeksi "In League with Satanin", joka julkaistiin 19. huhtikuuta 1981. Single myi yllättävän hyvin, joten levy-yhtiö pyysi Venomilta lisää materiaalia. Yhtye äänitti nopeasti joukon kappaleita, jotka levy-yhtiön vaatimuksesta julkaistiin *Welcome to Hell* -nimisenä albumina. Myös aiemman äänityssession kolme kappaletta olivat mukana albumilla.

Kuvaus kappaleesta
------------------

Musiikkinäyte"In League with Satan"Kappaleen tempo on verrattain hidas ja sen tunnelma synkkä.Äänitiedostojen kuunteluohjeet

"In League with Satan" alkaa väärinpäin käännetyllä karjunnalla, jossa Lant huutaa Saatanan nimeä ja uhoaa polttavansa kuulijan sielun, murskaavansa tämän luut ja vuodattavansa tämän verta. Sanoituksessa käsitellään esimerkiksi vastasyntyneiden tappamista ja pikkuvauvojen lihan repimistä.

Sävellys on yhtyeen myöhemmästä tuotannosta poiketen melko hidastempoinen. Bray soittaa kappaleessa tom-tom-pohjaista rumpukomppia. Dunn on kertonut keksineensä riffin, kun Bray "paukutti tomeja erityisen alkukantaisella tavalla". Sen seurauksena kappaleeseen tuli suoraviivaisen poljennon sijaan epätasainen rytmi. Kitarasooloa Dunn kuvailee yksinkertaisiksi, pitkään jatkuviksi nuoteiksi, "oikeastaan pelkäksi meteliksi". Epätavallisen sävellyksen ja rouhean äänimaailman taustalla vaikuttivat yhtyeen kokemattomuus ja rahan puute:

> »Koko juttu oli minulle ihan uusi. – – Ostin ison rumpusetin, jossa oli roppakaupalla tomeja, ja ajattelin, että näillä mennään. Oli kaksi bassorumpua, viisi tom-tomia, kaksi isoa lattiatomia – – enkä älynnyt, että tarkoitus oli soittaa 4/4-tahtilajissa, bassorumpu ykkösellä ja virveli kakkosella. Virveli ei minua oikeastaan edes kiinnostanut, kun äänitimme Venomia ensimmäistä kertaa.»   
> (Tony "Abaddon" Bray, 2022)
> 
>

Vastaanotto ja vaikutus
-----------------------

"In League with Satan" oli ensimmäinen julkaistu black metal -kappale, ja sen saatanallinen kuvasto oli ajalleen poikkeuksellisen provosoivaa. Kappale ei miellyttänyt suurta yleisöä, mutta raskaamman metallimusiikin harrastajien parissa siitä tuli suosittu. *Kerrang!*-lehden arvostelussa "In League with Satania" luonnehdittiin "mahtipontiseksi laahaukseksi" ja Lantin laulun kuvailtiin kuulostavan siltä, kuin häntä kuristettaisiin "jockstraps-alushousujen ympärille käärityllä rautaverkolla". *Soundsin* Edwin Pouncey sen sijaan ylisti "läpikotaisin turmeltunutta" Venomia ja kuvaili singleä "demonien riivaamaksi mätäpaiseeksi", joka on "genrensä parasta kuultavaa" sitten Black Sabbathin "Iron Manin". Saatananpalvonnasta huolestuneet herätyskristilliset vaikuttajat suhtautuivat siihen kielteisesti ja pitivät sitä osoituksena satanismin nuorisolle muodostamasta uhasta.

*AllMusicin* Eduardo Rivadavia kuvailee Venomin varhaituotannon tarjonneen ainekset myöhemmälle thrash, death ja black metalille ja kehuu "In League with Satania" yhdeksi *Welcome to Hellin* huippuhetkistä. Oman versionsa kappaleesta ovat äänittäneet muun muassa Sabbat, Voivod ja Six Feet Under.

Kokoonpano
----------

* Conrad "Cronos" Lant – bassokitara, laulu
* Jeffrey "Mantas" Dunn – kitara
* Anthony "Abaddon" Bray – rummut

Katso myös
----------

* *The Seven Gates of Hell. Singles 1980–1985*

Lähteet
-------

* Patterson, Dayal: *Black Metal. Evolution of the Cult*. Venice, California: Feral House, 2013. ISBN 978-1-936239-76-4. Google-kirjat (viitattu 15.10.2021). (englanniksi)

### Viitteet

1. ↑  Patterson 2013, s. 6.
2. 1 2  McIver, Joel: Extreme Measures *Record Collector*.  24.10.2007. Viitattu 8.2.2023. (englanniksi)
3. 1 2 3 4  Wiederhorn, Jon: Jeff "Mantas" Dunn on the Very Best of Venom *Guitar World*.  9.8.2017. Viitattu 8.2.2023. (englanniksi)
4. ↑  "In League with Satan" (*Sons of Satan. Rare and Unreleased*). Venom, Sanctuary Records Group Ltd. 2020.
5. ↑  Williams, Heather: Venom Inc. Interview *Rock and Metal in My Blood*.  9.5.2016. Viitattu 8.2.2023. (englanniksi)
6. 1 2 3  Barton, Geoff: The true story of Venom, the most influential NWOBHM band of them all *Classic Rock*.  7.1.2019. Viitattu 8.2.2023. (englanniksi)
7. ↑  Rintala, Janne: VENOM: Sons of Satan – Rare and Unreleased (BMG UK) *Imperiumi*.  6.10.2020. Viitattu 8.2.2023. (englanniksi)
8. ↑  Patterson 2013, s. 9–10.
9. 1 2 3 4  Stöver, Frank: Venom (Conrad "Cronos" Lantin haastattelu.) *Voices from the Darkside*.  1995. Viitattu 8.2.2023. (englanniksi)
10. 1 2 3  Thompson, Steve: How I Gave Venom the Devil *The Steve Thompson Band*. Viitattu 8.2.2023. (englanniksi)
11. 1 2  37 Years Ago: VENOM release In League with Satan *Daily Noise*.  19.4.2018. Todestrieb. Viitattu 8.2.2023. (englanniksi)
12. ↑  Patterson 2013, s. 10.
13. ↑  Kuronen, Mikko: Venom – Maan alla on vielä tilaa *Inferno*.  1.12.2011. Viitattu 8.2.2023. (englanniksi)
14. ↑  "In League with Satan" (*Welcome to Hell*). Venom, Neta Records, 1981.
15. ↑  In League With Satan Lyrics *Metal Kingdom*. Viitattu 8.2.2023. (englanniksi)
16. 1 2 3  Begnal, Anthony Allen: OG Venom Drummer Abaddon on Their History, Connection to Punk & Much More *No Echo*.  9.6.2022. Viitattu 2.10.2022. (englanniksi)
17. ↑  Lawson, Dom: Venom’s Black Metal: From metal's black sheep to forging a new genre *Louder Sound*.  8.7.2019. Viitattu 26.2.2023. (englanniksi)
18. ↑  Chick, Stevie: ’This is the devil’s music’ *The Guardian*.  27.6.2008. Viitattu 8.2.2023. (englanniksi)
19. ↑  Larson, Bob: *Satanism. The Seduction of America’s Youth*, s. 76–77. Nashville: Thomas Nelson Publishers, 1989. ISBN 0-8407-3034-9. Internet Archive (viitattu 26.2.2023). (englanniksi)
20. ↑  Rivadavia, Eduardo: Welcome to Hell Review *AllMusic*. Viitattu 8.2.2023. (englanniksi)
21. ↑  Search results for "in league with satan" (Searching songs by title) *Encyclopaedia Metallum. The Metal Archives*. Viitattu 8.2.2023. (englanniksi)